7ኛዉን የአፍሪካ አይነስውራን ፎረም ኢትዮጵያ እንደምታዘጋጅ ተገለጸ
ብሄራዊ የአይነስዉራን ማህበር 7ኛዉን የአፍሪካ የአይነስዉርነት ፎረም ኢትዮጵያ ልታዘጋጅ መሆኗን አስታወቀ፡፡በ1952 ዓ.ም. የተመሰረተው ማኅበሩ የአይነስዉራንን መብት ለማስጠበቅና ተጠቃሚነታቸዉን የማረጋገጥ ተልእኮ ይዞ እየሰራ እንደሚገኝ ማህበሩ በሰጠው ጋዜጣዊ መግለጫ ገልጿል፡፡በየአራት አመቱ የሚካሄደዉ የአፍሪካ የአይነስዉርነት ፎረም በአዲስ አበባ በቀጣዩ አመት ከመስከረም 26 እስከ 30 ለመጀመሪያ ጊዜ ይዘጋጃልም ተብሏል፡፡በዚህም የፎረሙን ፋይዳ ግንዛቤ የሚፈጠርበት መድረክ እንደሚሆን እና በኢትዮጵያ እንዲዘጋጅ መደረጉ ፋይዳዉ ትልቅ መሆኑን የኮሚቴዉ አባል ወ/ሮ የትነበርሽ ንጉሴ በመግለጫዉ ጠቅሰዋል፡፡ማኅበሩ አንጋፋ በመሆኑ  የአይነስዉራንን መብት በማስጠበቅ ረገድ በርካታ ስራዎችን ያከናወነ ቢሆንም አሁንም ችግሮች እንዳሉበትና ትኩረት ሊሰጠው እንደሚገባም ተነስቷል፡፡ማህበሩ የበለጠ ጠንካራ እንዲሆንና አላማዉን ያሳካ ዘንድ ሚዲያዉ፣ መንግስታዊና መንግስታዊ ያልሆኑ ተቋማት እና ጉዳዩ የሚመለከታቸው አካላት አስፈላጊዉን ድጋፍ እንዲያደርጉ ማህበሩ ጥሪ አቅርቧል፡፡ 